Američki turisti zaobilaze inozemstvo (25/4/03) - 2003-04-24
Hotelske i avio-rezervacije za destinacije u inozemstvu pale su za čak 40 posto; kada je u pitanju Daleki istok, gotovo su svi turistič
Dok je pozornost američke javnosti usmjerena ka nepoznatoj smrtonosnoj bolesti SARS, te početnim koracima obnove Iraka, američka turistička industrija pomno prati razvoj situacije, ne žureći s planiranjem putovanja. Rezervacije avio-karata i hotelskih soba za destinacije u inozemstvu pale su za čak 40 posto. Čini se kao da je količina loše sreće dostigla vrhunac. Rat, zaraze, strah od terorizma i globalni pad ekonomskih aktivnosti gotovo su u potpunosti zaustavili međunarodni putnički promet. Većina američkih zrakoplovnih kompanija obustavila je letove do odredišta u Aziji te smanjila broj letova prema Srednjem istoku. Druge su kompanije jednostavno bankrotirale. Pri takvom stanju, američke se turističke agencije nadaju da bi ljetni odmori ipak mogli dovesti do oživljavanja turističkih aktivnosti. Cathy Pelaez, direktorica newyorškog Liberty Travels-a, lanca od dvjestotinjak turističkih agencija, kaže da su zbog ekonomske situacije i zbivanja u svijetu Amerikanci i dalje dosta suzdržani i neodlučni što se tiče putovanja: “Turistički aranžmani za ljetne odmore su u zastoju. Mislim da su mnogi putnici u nedoumici i u stanju iščekivanja. Situacija nije ista kao u razdoblju nakon 11. rujna, jer se tada radilo o otkazivanju aranžmana, s obzirom da ljudi nisu željeli putovati. U ovoj fazi nismo sučeljeni s valom otkazivanja, ali vidimo da ljudi privremeno ne planiraju putovanja. ” Gospođa Pelaez je – kao i mnogi drugi u turističkim agencijama – umjereni optimist u prognozama da će približavanjem ljeta sve više ljudi putovati. “Najgore je stanje s putovanjima u inozemstvo – europske destinacije i Azija. Posljedice su po ta područja najteže. Trebalo bi očekivati da će ljudi koji su odustali od preko-oceanskih putovanja odmor provesti u zemlji ili na Karibima, možda će otputovati u Meksiko ili na Havaje – što će se pozitivno odraziti na domaći turizam.” Neke putničke agencije već osjećaju da turistička industrija oživljava, a primjer je Kerzner International Resorts koji na Bahamima drži hotelski kompleks Atlantis s 2300 soba. Iako sobe u tom kompleksu koštaju i do 900 dolara na dan, u ožujku je 90 posto kapaciteta bilo popunjeno. A radi se o destinaciji koja je udaljena od Miamija svega 45 minuta leta, a od New Yorka - tri sata leta. S druge strana, putovanja na Daleki istok drastično su pala zbog zaraze SARS. Kako kaže vlasnik turističke agencije Lotus iz Seattlea Louie Yi u zadnjih pet-šest tjedana, otkazana su sva neposlovna putovanja u Kinu, Vijetnam i Kambodžu. On kao zanimljivost ističe da jse edino ljudi koji su čekali na adopciju djeteta iz tih zemalja, odlučuju za taj put.